Senatorii au adoptat tacit un proiect de lege care vizează modificarea codului Rutier. Potrivit documentului, care va fi supus dezbaterii Camerei deputaților – for decizional, se propune majorarea numărului minim de ore de pregătire teoretică și practică pentru obținerea permisului de conducere.
Este vorba de obținerea permisului categoria B, pentru care va fi nevoie de 25 de ore de "sală", respectiv de 45 de ore de condus alături de instructor.
În plus, potrivit avocatnet.ro, examinarea pentru obținerea permisului de conducere se va putea realiza și de către examinatori persoane fizice, atestate de către autoritatea competentă, nu doar de către polițiști.
Proiectul mai prevede interzicerea conducătorilor de autovehicule care au vârsta de până la 21 de ani sau o experiență de conducere mai mică de un an pentru categoria de vehicule B să conducă vehicule care depășesc 100 CP, respectiv 75 de kw în cazul vehiculelor electrice
Mai mult, nu doar șoferii vor avea interdicție de a folosi telefoanele mobile atunci când se deplasează pe drumurile publice, ci și pietonii, bicicliștii și conducătorii de trotinete.